钦定古今图书集成/明伦汇编/氏族典/第304卷 > 《廖用贤尚友录》 > 《晋江庄氏族谱序》明·何乔新
## 钦定古今图书集成/明伦汇编/氏族典/第304卷 > 《廖用贤尚友录》 > 《晋江庄氏族谱序》明·何乔新

陆川县令晋江庄概世平捧其家谱诣予请曰：“兹谱
先君佥宪所作，而概续之者也。”惟吾庄氏之先居光
之固，始唐龙启中，从王潮入闽，始家泉之永春，历世
至讳夏者，起家进士，以文学风操为名法，从累官兵
部侍郎，兼焕章阁待制，赐第泉城，卒赠少师。今家晋
江者，皆少师之云仍也。自入闽至于今，凡十有九世。
“旧有谱名《蕃衍记》”，荐经兵燹散轶，先君始因“蕃衍遗
稿，旁采先世碑志，以成兹谱。世经人纬，仿史氏之年
表，而家谱复完。先君殁垂四十年，族之生者、卒者、仕
者、隐者日伙矣，不可以不录，故概增而续之，附以先
世之遗事以及名公之文章，总若干卷。敢求先生序
之，以示我后之人。”予考姓氏书，庄氏有二，皆以谥氏
者也。其一，鲁庄公之后，青、兖之间多祖之。其一，楚庄
王之后，江汉之间多祖之。晋江之庄，或出于鲁，抑出
于楚，盖不可考矣。然鲁之姓姬，其先出于帝喾；楚之
姓𦬒，其先出自颛顼。是二姓者又皆出于轩辕氏，其
源永尝不同也。庄氏自先入闽，至少师始大著。少师
三子，皆以宦业闻，延及曾元典郡县，位侍从者，累累
有人焉。入国朝，有曰谦材者，举进士，为山西参议；曰
“巽”者，户科给事中；曰亶者，兵科给事中；曰敏者，亦举
进士，为雷州太守；曰琛者，佥广西按察司事，即概之
父也。簪缨蝉联，若此其盛，非少师之遗泽耶？嗟夫！《谱》
之作，所以志吾先祖所自出，孝子仁人所慎也。世之
作《谱》者，予窃惑焉，或非其祖而冒之，或耻其先之微
而弃之，可谓孝且仁乎？今观庄氏之《谱》，断自所可知，
近者详之，远者略之，不可考者阙之，不敢冒而亦不
敢弃也，真孝子仁人之心哉！继自今庄氏子孙，以学
植身，以礼正家，以孝奉先，以仁睦族，以绍少师之休
光，而益衍其庆，斯可谓贤矣。不然，学则不“勤。德则不
竞。以至殁世无闻焉。岂不有愧于前闻人哉。”乃序以
告为少师之后者。

郑樵《通志》。